L-Akbar Kisba Adattament għall-Malti minn Francesco PIo Attard tal-poeżija "The Great Realisation" ta' Tom Foolery ... Erġa' rrakkuntali dik tal-virus, Pa. Imbagħad żgur nidħol norqod. Imma, ibni, għax tinkwetani! X'kull ħsieb tqil qabel l-irqad... Nitolbok! Dik il-favorita tiegħi. Darba oħra, biss... Idħol trekken taħt il-friex, għalkemm naf li int taf sewwa li l-istorja bdiet ferm qabel... u missierek jaf minn ġewwa. Kienet dinja tal-kuntrasti, min fil-faqar, min fil-ħela, ħafna qabel bdejna nifhmu x'sejra tfisser dik is-sena (2020). Kien hawn bosta kumpaniji ħsiebhom biss kif jagħmlu l-flus, baqgħu jikbru bla xejn rażan, min waqfilhom ġie mirfus. Dejjem ħadna dak li ridna għaliex tlajna wisq fil-ħajm, li noħolmu dritt inġibu b'għafsa waħda, f'tebqa t'għajn. Flok jitkellmu, il-familji waħħlu wiċċhom f'biċċa skrin, minflok l-għożża u l-imħabba, l-egoiżmu u t-tgemgim. Wliedna żgħar għajnejhom ħomor u bid-dinja bejn idejhom, kważi nsew kif jgħidu kelma mal-persuni li hemm ħdejhom. U kuljum fis-smewwiet tagħna id-duħħan għatta l-istilel, tlajna nfittxu bl-ajruplani imma sibna biss iż-żibel. L-art imlejna bil-karozzi knisna l-ħdura b'tarmak jismot, flok l-għelieqi blokok bnejna. L-ilmijiet fgajna bil-plastik għax l-iskart bl-addoċċ irmejna, imma l-baħar tana lura ħut bla ħajja biex jinkina. Waqt li f'xorb, tipjip, żvogajna, blajna l-kliem ta' min imexxi: lis-sinjur ħallih iħawwel jekk fil-ħajja trid tirnexxi! Imma mbagħad ma' dik is-sena tfaċċa l-virus fit-triq tagħna, dlonk kull gvern stenbaħ mir-raqda u bagħatna nistaħbew fi djarna. Kif fil-biża' ssakkarna, sibna ruħna taħt l-inkwina, bdejna nfarfru t-trab ta' fuqna u mill-ġdid kxifna t-tbissima. Bdejna nċapċpu bħala grazzi, min mar ċempel lill-anzjani, flok iċ-ċwievet tal-karozzi ppreferejna ġnien ħadrani. U taħt sema ċar u safi anki l-art ħadet ir-ruħ, fuq ix-xtut bla biża' l-ħlejjaq ħarġu jxommu l-mewġ ifuħ. Min fiż-żfin infexx, u fl-għana, min fid-daqq u fit-tisjir, ta' kull ġest l-iċken pjaċir. Għalhekk meta sibna l-kura u fid-dinja ħriġna rġajna, dik ta' qabel stkerrahnieha, għoġbitna iżjed dik li drajna. Drawwiet qodma għebu għalkollox, għamlu wisa' għal oħrajn ġodda, kull att ċkejken ta' qalb tajba tal-futur sar l-aqwa għodda. Imma għaliex kien hemm bżonn ta' virus biex ireġġa' lin-nies mill-ġdid flimkien? Eħħ, xi drabi, ibni, ikollok timrad qabel tibda tħossok aħjar. Issa orqod u oħlom, qalbi, fuq kemm hemm x'nagħmlu flimkien. Min jaf! 'Kk tagħmel sforz naqr'akbar forsi jseħħu għad fiż-żmien. Kulħadd jafha bl-"Akbar Kisba", u hekk bdiet lura fis-snin: dan li tgħallmet din id-dinja wara l-elfejn u għoxrin. Adattament għall-Malti minn Francesco PIo Attard tal-poeżija "The Great Realisation" ta' Tom Foolery ...
L-Akbar Kisba